Toshkent viloyati Turkiyaning Xatay provinsiyasi bilan iqtisodiy hamkorlikni yo`lga qo`yadi

Toshkent viloyati hokimi Davron Hidoyatov Turkiya Respublikasining Xatay provinsiyasi hokimi Lyutfi Savash boshchiligidagi delagasiya bilan uchrashdi. Bu haqda viloyat hokimligi Axborot xizmati xabar berdi.
Uchrashuvda metallurgiya sanoati, savdo-sotiq, qishloq xo`jaligi, ishlab chiqarish kabi yo`nalishlarda hamkorlik qilish imkoniyatlari va istiqbollari muhokama etildi.
Ta`kidlanganidek, so`nggi yillarda O`zbekiston va Turkiya prezidentlarining do`stona munosabatlari, birgalikdagi sa`y-harakatlari natijasida mamlakatlarimiz o`rtasida turli sohadagi hamkorlik kengaydi. Shuni e`tiborga olib, ikki viloyat turli sohalarda hamkorlikni kengaytirishi va bu orqali hududlarning rivojlantirishga erishilishi bu boradagi sa`y-harakatlarning amaliy samarasidir. 
Muloqot davomida mehmonlarga hududlarning ixtisoslashuvi, tadbirkorlik faoliyati uchun yaratilgan shart-sharoitlar, ichki imkoniya, qurilish va bunyodkorlik, aholi uchun yaratilayotgan qulayliklar haqida ma`lumot berildi.
Xususan, Xatay provinsiyasi temir-po`lat mahsulotlari ishlab chiqarish rivojlangan. Logistika nuqtai-nazaridan Turkiyadagi uchinchi viloyat hisoblanadi. Qishloq xo`jaligida meva-sabzavot mahsulotlari, ayniqsa, sitrus mevalarning 17 foizi mazkur hududdan eksport qilinadi. Umuman olganda, iqtisodi va sanoat sohasidagi imkoniyatlari jihatidan mamlakat bo`yicha ettinchi o`rinda turadi. 
Mazkur delegasiyaning mamlakatimizga tashrifi doirasida Iskandarun shahrining savdo-sanoat palatasi raisi ham kelgan bo`lib, unga 7 mingdan ortiq Xataylik ishbilarmonlar a`zo hisoblanadi. Shuningdek, Antakiya shahrining maxsus sanoat zonasi vakillari ham o`zaro hamkorlik qilish maqsadida Toshkent viloyatida bo`lib turibdi. Ular bilan birgalikda bir qator turkiyalik tadbirkorlar ham B2B uchrashuvlarida qatnashadi. 
Davron Hidoyatov delegasiya a`zolariga Toshkent viloyatida Xatay provinsiyasi sanoat zonasining filialini ochish, ikki davlat tadbirkorlari hamkorikda ishni tashkil qilish bo`yicha taklif bildirdi. Turkiyalik mehmonlar bu tashabbusni yuqori baholadi. 
–  Toshkent viloyatiga faqat sayohat uchun emas, balki hudud tajribasini o`rganish va hamkorlik qilish uchun keldik, – Xatay provinsiyasi hokimi Lyutfi Savash. – Bizning tadbirkorlarimiz ham o`zbekistonlik qardoshlar bilan birga yangi istiqbolli loyihalarni amalga oshirishdan manfaatdor. Uchrashuvda bu boradagi amalga oshirilishi lozim bo`lgan ishlarni atroflicha muhokama qildik. Bizning takliflarimizga berilayotgan e`tibordan mamnunmiz. 
Ta`kidlash joizki, muloqotdan ko`zlangan asosiy maqsad yaqin hamkorlikni yo`lga qo`yish, hududlar tajribasini keng targ`ib qilish va yangi ishlab chiqarish tarmoqlarini tashkil etishga qaratilgan. 
Uchrashuv doirasida hamkorlikni rivojlantirishga qaratilgan memorandum imzolandi.